ABBOZZ TA' BAĠIT EMENDATORJU Nru 1 GĦALL-BAĠIT ĠENERALI TAL-2011 DIKJARAZZJONI TAN-NEFQA TAQSIMA B’TAQSIMA Taqsima III – Il-Kummissjoni /* KUMM/2011/0009 finali */





[pic] | IL-KUMMISSJONI EWROPEA | Brussel 14.1.2011 KUMM(2011) 9 finali ABBOZZ TA' BAĠIT EMENDATORJU Nru 1 GĦALL-BAĠIT ĠENERALI TAL-2011 DIKJARAZZJONI TAN-NEFQA TAQSIMA B’TAQSIMATaqsima III – Il-Kummissjoni (ippreżentat mill-Kummissjoni) ABBOZZ TA' BAĠIT EMENDATORJU Nru 1GĦALL-BAĠIT ĠENERALI TAL-2011 DIKJARAZZJONI TAN-NEFQA TAQSIMA B’TAQSIMATaqsima III – Il-Kummissjoni Wara li kkunsidrat: - it-Trattat dwar il-Funzjonament tal-Unjoni Ewropea, u b'mod partikolari l-Artikolu 314 tiegħu, flimkien mat-Trattat li jistabbilixxi l-Komunità Ewropea tal-Enerġija Atomika, u partikolarment l-Artikolu 106a tiegħu, - ir-Regolament tal-Kunsill (KE, Euratom) Nru 1605/2002 tal-25 ta' Ġunju 2002 rigward ir-Regolament Finanzjarju applikabbli għall-baġit ġenerali tal-Komunitajiet Ewropej[1], u b'mod partikolari l-Artikolu 37 tiegħu, - il-baġit ġenerali tal-Unjoni Ewropea għas-sena finanzjarja 2011 adottat fil-15 ta' Diċembru 2010, Il-Kummissjoni Ewropea hawnhekk tippreżenta lill-awtorità baġitarja l-Abbozz ta' Baġit Emendatorju Nru 1 għall-baġit tal-2011. TIBDILIET GĦAD-DIKJARAZZJONI TAD-DĦUL U N-NEFQA TAQSIMA B'TAQSIMA Il-bidliet fid-dikjarazzjoni ġenerali tad-dħul u n-nefqa huma disponibbli fil-EUR-Lex (http://eur-lex.europa.eu/budget/www/index-mt.htm). Verżjoni bl-Ingliż tal-bidliet f'dawn id-dikjarazzjonijiet taqsima b'taqsima hija mehmuża għall-informazzjoni bħala anness tal-baġit. WERREJ 1. Introduzzjoni 3 2. Il-Mobilizzazzjoni tal-Fond ta' Solidarjetà tal-UE 3 2.1. Il-Polonja 3 2.2. Is-Slovakkja 5 2.3. L-Ungerija 6 2.4. Ir-Repubblika Ċeka 7 2.5. Il-Kroazja 8 2.6. Ir-Rumanija 9 2.7. Konklużjoni 10 3. Finanzjament 10 4. Tabella sommarja skont l-intestatura tal-Qafas Finanzjarju 12 1. INTRODUZZJONI L-Abbozz ta’ Baġit Emendatorju (ABE) Nru 1 għas-sena 2011 ikopri l-mobilizzazzjoni tal-Fond ta’ Solidarjetà tal-UE għal ammont ta’ EUR 182 388 893 f’approprazzjonijiet għall-impenji u għall-ħlasijiet marbuta mal-effetti ta’ ħalbiet qawwija ta' xita fil-Polonja, fis-Slovakkja, fir-Repubblika Ċeka, fl-Ungerija, fil-Kroazja u fir-Rumanija. 2. Il-Mobilizzazzjoni tal-Fond ta' Solidarjetà tal-UE 2.1. Il-Polonja F'Mejju u Ġunju, parti kbira mit-territorju tal-Polonja ntlaqtet minn żewġ mewġiet konsekuttivi ta' għargħar min-Nofsinhar għat-Tramuntana li niżlu 'l isfel max-xmajjar ewlenin Vistula, Oder u Warta. L-għargħar laqat kważi l-provinċji kollha ('voivodeships') tal-Polonja u kkaġuna ħsara sinifikanti lis-settur tal-biedja, fuq l-infrastruttura pubblika u assi privati, fuq in-netwerks tat-trasport u fuq siti ta' wirt kulturali. 1. L-applikazzjoni għal assistenza finanzjarja mill-Fond ta' Soldiarjetà tal-Unjoni Ewropea tressqet lill-Kummissjoni fit-23 ta’ Lulju 2010, li kien fil-limitu preskritt ta’ 10 ġimgħat wara li kienu rreġistrati l-ewwel ħsarat fl-14 ta’ Mejju 2010. Fid-29 ta' Settembru l-awtoritajiet Pollakki ressqu aġġornament tal-istima tagħhom tal-ħsarat totali lill-Kummissjoni. 2. L-awtoritajiet Pollakki jistmaw li l-ħsara diretta totali tammonta għal EUR 2.999 biljuni. Dan l-ammont jirrappreżenta 0,8468 % tad-Dħul Nazzjonali Gross (DNG) tal-Polonja u jaqbeż il-limitu normali biex jiġi mmobilizzat il-Fond ta' Solidarjetà ta' EUR 2.124 biljuni (jiġifieri 0,6 % tad-DNG fuq il-bażi ta' dejta mill-2008). L-analiżi tas-servizzi tal-Kummissjoni wriet li l-metodi li ntużaw mill-Polonja biex tistma l-kategoriji differenti ta' ħsarat kienu plawżibbli ferm. 3. Id-diżastru huwa ta’ oriġini naturali. Billi l-ħsara diretta totali ta' EUR 2,999 biljuni taqbeż il-limitu minimu biex jiġi mmobilizzat il-Fond ta' Solidarjetà applikabbli għall-Polonja fl-2010 id-diżastru jikkwalifika bħala “diżastru naturali maġġuri” u għaldaqstant jaqa’ fil-qasam ewlieni tal-applikazzjoni tar-Regolament (KE) Nru 2012/2002. Il-ħsara diretta totali hija l-bażi li fuqha jsir il-kalkolu tal-ammont ta' assistenza finanzjarja. L-assistenza finanzjarja tista’ tintuża biss għal operazzjonijiet ta’ emerġenza essenzjali kif definiti fl-Artikolu 3 tar-Regolament. 4. Billi ż-żewġ mewġiet ta' għargħar kienu kkaġunati mill-istess kundizzjoni meteoroloġika li baqgħet għaddejja ħafna żmien, dawn jistgħu jiġu kkunsidrati bħala diżastru wieħed fit-tifsira tar-Regolament tal-Kunsill (KE) 2012/2002. L-għargħar ikkaġuna qerda kbira għall-infrastrutturi bażiċi, djar privati, bini pubbliku, negozji u raba u kkaġuna ħsara serja fuq siti ta' wirt kulturali magħrufa u u ġab miegħu ħsara serja lill-popolazzjoni milquta. Ġie rrappurtat li, mis-16-il provonċja tal-Polonja, kienu biss żewġ 'voivodeships' li ħelsuha mill-għargħar 5. Tliet provinċji fin-Nofsinhar tal-Polonja li ntlaqtu ħażin ħafna mill-għargħar ta' Mejju-Ġunju 2010 kienu: Il-Provinċja tas-Sileżja ta' Isfel (Dolnośląskie) u l-Provinċja ta' Opole (Opolskie), li t-tnejn li huma jinsabu fil-baċir tax-xmara Oder (Odra), u l-Polonja ż-Żgħira jew il-Provinċja ta' Małopolska (Małopolskie), li kważi t-tlieta li huma jinsabu fil-baċir tax-xmara Vistula. Ġew irrappurtati aktar minn 20 ruħ mejta. L-għadd ta' familji milquta mill-għargħar jammonta għal 66 660, b'14 563 familja li ġew evakwati. B'kollox, 811-il komun intlaqtu mill-għargħar, 1 387 impriża sofrew ħsarat, 683 000 ettaru ta' art ġew mgħarrqa, u kif ukoll 18 000 binja. Instab li aktar minn 55.6 km ta' linji ferrovjarji kienu jeħtieġu tiswija minnufih filwaqt li matul l-għargħar aktar minn 400 km ta' linji ngħalqu jew it-traffiku fuqhom ġie ristrett. Għadhom iridu jinbnew madwar 1 300 km ta' imbankment għall-prevenzjoni tal-għargħar. Ħafna bini pubbliku (eż. 802 skejjel, 160 kindergarten) sofra ħsarat. Żewġ siti ta' wirt kulturali tal-UNESCO (il-knejjes ta' San Filep u ta' San Ġakbu f'Sękowa) jeħtieġu xogħlijiet intensivi ta' konservazzjoni u tiswija. Il-Polonja talbet għajnuna permezz tal-Mekkaniżmu tal-Unjoni għall-Protezzjoni Ċivili. Ma hemm l-ebda dubju li l-informazzjoni li ngħatat twassal għall-konklużjoni li l-għargħar ikkaġuna riperkussjonijiet serji fuq il-kundizzjonijiet tal-għajxien, fuq l-ambjent naturali u fuq l-ekonomija L-applikazzjoni Pollakka fiha analiżi dettaljata tal-impatt tal-għargħar u analiżi tad-danni totali stmati settur b'settur. 6. L-awtoritajiet Pollakki stmaw li l-kost għal ħidmiet ta’ emerġenza essenzjali eliġibbli taħt l-Artikolu 3(2) tar-Regolament tal-Kunsill (KE) Nru 2012/2002 jammonta għal EUR 2.195 biljun u dan ġie maqsum skont it-tipi differenti ta’ ħidmiet. L-akbar parti tal-kost tal-ħidma ta' emerġenza (aktar minn EUR 1.248 biljun) jikkonċerna l-kost tar-rikostruzzjoni immedjata sabiex l-infrastruttura tkun tista' topera. Fuq il-bażi tal-informazzjoni pprovduta mill-awtoritajiet Pollakki, huwa evidenti li l-kost tal-ħidmiet eliġibbli jaqbeż ferm l-ammont ta' għotja possibbli mill-Fond ta' Solidarjetà. It-tipi ta’ ħidmiet li se jiġu effettivament iffinanzjati mill-Fond se jiġu ddefiniti fil-Ftehim Implimentattiv. 7. Ir-reġjuni milquta huma eliġibbli bħala "Reġjun ta' Konverġenza" taħt il-Fondi Strutturali (2007-2013). 8. L-awtoritajiet Pollakki indikaw li l-kost eliġibbli mhuwa kopert minn ebda assigurazzjoni. 2.2. Is-Slovakkja F'Mejju u Ġunju tal-2010 s-Slovakkja ntlaqtet minn ħalbiet qawwija ta' xita li niżlet f'ammonti rekord. Żoni sħaħ ġew mgħarrqa, oħrajn iżżerżqu għal isfel u l-għargħar mifrux ikkaġuna ħsara serja fuq infrastruttura pubblika u privata, fuq netwerks tat-toroq u tal-ferrovija, u anke għall-agrikoltura u n-negozji. 9. L-applikazzjoni għal assistenza finanzjarja mill-Fond ta' Solidarjetà tal-Unjoni Ewropea tressqet quddiem il-Kummissjoni fis-16 ta’ Lulju 2010, li kien fil-limitu preskritt ta’ 10 ġimgħat wara li kienu rreġistrati l-ewwel ħsarat fid-9 ta’ Mejju 2010. Fis-27 ta' Settembru l-awtoritajiet Slovakki ressqu aktar dettalji inkluż aġġornament tal-istimi tagħhom tal-ħsarat totali quddiem il-Kummissjoni. 10. L-awtoritajiet Slovakki stmaw li l-ħsara diretta totali kienet tammonta għal EUR 561 133 594. Dan l-ammont jirrappreżenta madwar 0,8902 % tad-DNG tas-Slovakkja u jaqbeż il-limitu normali għall-mobilizzazzjoni tal-Fond ta’ Solidarjetà applikabbli għas-Slovakkja fl-2010 li jammonta għal EUR 378.205 miljun (jiġifieri 0,6 % tad-DNG ibbażat fuq id-dejta tal-2008). 11. Id-diżastru huwa ta’ oriġini naturali. Billi l-ħsara diretta totali taqbeż il-limitu biex jiġi mmobilizzat il-Fond ta' Solidarjetà d-diżastru jikkwalifika bħala “diżastru naturali maġġuri” u għaldaqstant jaqa’ fl-ambitu prinċipali tal-applikazzjoni tar-Regolament (KE) Nru 2012/2002. Il-ħsara diretta totali hija l-bażi li fuqha jsir il-kalkolu tal-ammont ta' assistenza finanzjarja. L-assistenza finanzjarja tista’ tintuża biss għal operazzjonijiet ta’ emerġenza essenzjali kif definiti fl-Artikolu 3 tar-Regolament. L-analiżi tas-servizzi tal-Kummissjoni wriet li l-metodi li ntużaw mis-Slovakkja biex tistma l-kategoriji differenti ta' ħsarat kienu plawżibbli. 12. L-għargħar u l-uqigħ tal-art seħħew l-aktar fil-partijiet ċentrali u fil-lvant tas-Slovakkja, li huma meqjusa bħala anqas żviluppati mil-lat ekonomiku. L-akbar ħsarat ġew irreġistrati fir-reġjuni ta' Prešov u Košice. L-applikazzjoni tiddeskrivi l-impatt ta' dak li ġara: 306 idjar intalqtu minn uqigħ tal-art (seħħew madwar 235 uqigħ fil-pajjiż), l-għargħar laqat 45 894 familja filwaqt 150 binja residenzjali ġarrbu ħsarat jew inqerdu għalkollox. Ġie rrappurat li bosta bini pubbliku ġarrab ħsarat, persuni tilfu ħajjithom, u l-infrastruttura tat-trasport tal-pajjiż ġarrbet ħsara enormi. Madanakollu, l-agħar ħsara seħħet fil-qasam tal-agrikoltura (prodotti agrikoli) bil-kalkolu preliminari tal-ħsara jammonta għal EUR 149.9 miljun. B'riżultat tal-impatt gravi tal-għargħar, is-Slovakkja talbet għajnuna permezz tal-Mekkaniżmu Komunitarju għall-Protezzjoni Ċivili. Tista' tintlaħaq il-konklużjoni li l-għargħar u l-uqigħ tal-art ikkaġunaw riperkussjonijiet serji u fit-tul fuq il-kundizzjonijiet tal-għajxien, l-ambjent naturali u l-ekonomija, anke f'reġjuni tal-pajjiż li huma meqjusa bħala anqas żviluppati mil-lat ekonomiku. L-applikazzjoni Slovakka fiha analiżi dettaljata tal-impatt tal-għargħar u analiżi tal-ħsara totali stmata settur b'settur. 13. L-awtoritajiet Slovakki stmaw li l-kost għal ħidmiet ta’ emerġenza essenzjali eliġibbli taħt l-Artikolu 3(2) tar-Regolament tal-Kunsill (KE) Nru 2012/2002 jammonta għal EUR 78 419 054 u dan ġie maqsum skont it-tipi differenti ta’ ħidmiet. L-akbar sehem tal-kost tal-ħidma ta' emerġenza (aktar minn EUR 40 miljun) jikkonċerna l-attivitajiet immedjati sabiex l-infrastruttura tkun tista' terġa' tibda topera. Fuq il-bażi tal-informazzjoni pprovduta mill-awtoritajiet Slovakki, huwa evidenti li l-kost reali tal-ħidmiet eliġibbli jaqbeż sewwa l-ammont ta' għotja possibbli mill-Fond ta' Solidarjetà. It-tipi ta’ ħidmiet li se jiġu effettivament iffinanzjati mill-Fond se jiġu ddefiniti fil-Ftehim Implimentattiv. 14. Fis-Slovakkja, tliet reġjuni huma eliġibbli bħala "Reġjuni ta' Konverġenza" u reġjun wieħed huwa eliġibbli bħala "Reġjun ta' Kompetittività u Impjiegi" taħt il-Fondi Strutturali (2007-2013). 15. L-awtoritajiet Slovakki indikaw li l-kost eliġibbli mhuwa kopert minn ebda assigurazzjoni. 2.3. L-Ungerija B'riżultat ta' xahar ta' xita kważi bla waqfien bejn Mejju u Ġunju tal-2010 l-Ungerija ntlaqtet minn għargħar sever li kkaġuna ħsara mifruxa fis-settur agrikolu, fuq proprjetà residenzjali u negozji, fuq in-netwerk tat-toroq u fuq infrastruttura oħra, u partijiet fiċ-ċentru u fil-Grigal tal-pajjiż intalqtu b'mod partikolarment ħażin. 16. L-applikazzjoni għal assistenza finanzjarja mill-Fond ta' Soldiarjetà tal-Unjoni Ewropea tressqet lill-Kummissjoni fl-24 ta’ Lulju 2010, li kien fil-limitu preskritt ta’ 10 ġimgħat wara li kienu rreġistrati l-ewwel ħsarat fil-15 ta’ Mejju 2010. 17. L-awtoritajiet Ungeriżi jistmaw li l-ħsara diretta totali tammonta għal EUR 719 343 706. Dan l-ammont jirrappreżenta madwar 0,7307 % tad-DNG tal-Ungerija u jaqbeż il-limitu normali għall-mobilizzazzjoni tal-Fond ta’ Solidarjetà applikabbli għall-Ungerija fl-2010 li jammonta għal EUR 590.710 miljun (jiġifieri 0,6 % tad-DNG ibbażat fuq id-dejta tal-2008). 18. Id-diżastru huwa ta’ oriġini naturali. Billi l-ħsara diretta totali taqbeż il-limitu normali biex jiġi mmobilizzat il-Fond ta' Solidarjetà d-diżastru jikkwalifika bħala “diżastru naturali maġġuri” u għaldaqstant jaqa’ fl-ambitu prinċipali tal-applikazzjoni tar-Regolament (KE) Nru 2012/2002. Il-ħsara diretta totali hija l-bażi li fuqha jsir il-kalkolu tal-ammont ta' assistenza finanzjarja. L-assistenza finanzjarja tista’ tintuża biss għal operazzjonijiet ta’ emerġenza essenzjali kif definiti fl-Artikolu 3 tar-Regolament. L-analiżi tas-servizzi tal-Kummissjoni wriet li l-metodi użati mill-Ungerija sabiex tikkalkula l-kategoriji differenti tal-ħsara huma ddettaljati ħafna u korretti u r-riżultati huma plawżibbli. L-istima tal-ħsara diretta totali tidher fil-fatt li hi pjuttost prudenti. 19. It-temp straordinarju li żviluppa fil-Baċir tal-Karpatja li ġie segwit minn maltempati tax-xita, rwiefen, u u buffuri eċċezzjonali ta' riħ li qabżu l-veloċità ta' 160 km/s irriżultaw f'għargħar kbir. 11-il kontea minn 19 ordnaw miżuri ta' emerġenza. L-applikazzjoni Ungeriża tipprovdi informazzjoni dettaljata dwar l-iskala tal-ħsarat u tista' titqassar kif ġej: Iż-żewġ xmajjar ewlenin tal-Ungerija, id-Danubju u t-Tisza faru u kellu jiġi ordnat it-tielet livell ta' allert, li huwa l-ogħla wieħed, għal żona ta' 3 088 km u 5 259 ruħ kellhom jitilqu minn djarhom. L-ordni ta' emerġenza laqat lil kważi 780 000 ruħ (madwar 8 % tal-popolazzjoni) u madwar nofs miljun ruħ kienu f'periklu dirett. Inqerdu 317-il dar, aktar minn 5 600 binja residenzjali f'105 insedjamenti jeħtieġu xogħol ta' rikostruzzjoni. Dawn iċ-ċirkostanzi kkaġunaw ħsara kbira fuq l-infrastruttura ferrovjarja (ġew irrapportati 612-il ċirkostanza straordinarja fuq 25 linja). 50 000 vettura kellhom jieħdu toroq alternattivi kuljum. Skejjel pubbliċi, kindergartens u istituzzjonijiet oħrajn tal-edukazzjoni rrappurtaw ħsarat. Madanakollu l-agħar ħsara seħħet fil-qasam agrikolu. B'riżultat tal-impatt gravi tal-għargħar, l-Ungerija talbet għajnuna permezz tal-Mekkaniżmu Komunitarju għall-Protezzjoni Ċivili. Tista' tinġibed il-konklużjoni li l-għargħar ikkaġuna riperkussjonijiet serji u fit-tul fuq il-kundizzjonijiet tal-għajxien, fuq l-ambjent naturali u fuq l-ekonomija, partikolarment fil-qasam agrikolu. L-applikazzjoni Ungeriża fiha analiżi dettaljata tal-impatt tal-għargħar u analiżi tad-danni totali stmati settur b'settur. 20. L-awtoritajiet Ungeriżi stmaw li l-kost għal ħidmiet ta’ emerġenza essenzjali eliġibbli taħt l-Artikolu 3(2) tar-Regolament tal-Kunsill (KE) Nru 2012/2002 jammonta għal EUR 194 195 242 u dan ġie maqsum skont it-tipi differenti ta’ ħidmiet. L-akbar parti tal-kost tal-ħidmiet ta' emerġenza (aktar minn EUR 85.754 miljun) jikkonċerna l-attivitajiet tas-servizz ta' salvataġġ. Fuq il-bażi tal-informazzjoni pprovduta mill-awtoritajiet Ungeriżi, huwa evidenti li l-kost tal-ħidmiet eliġibbli jaqbeż sewwa l-ammont ta' għotja possibbli mill-Fond ta' Solidarjetà. It-tipi ta’ ħidmiet li se jiġu effettivament iffinanzjati mill-Fond se jiġu definiti fil-Ftehim Implimentattiv. 21. Fl-Ungerija, 6 reġjuni huma eliġibbli bħala "Reġjuni ta' Konverġenza" u reġjun wieħed huwa eliġibbli bħala "Reġjun Phasing-In" taħt l-FS 2007-2013. 22. L-awtoritajiet Ungeriżi indikaw li l-kost eliġibbli mhuwa kopert minn ebda assigurazzjoni. 2.4. Ir-Repubblika Ċeka Matul Mejju u Ġunju tal-2010 t-territorju tar-Repubblika Ċeka ntlaqat minn xita torrenzjali severa. Din ix-xita rriżultat f'żewġ mewġiet interkonnessi ta' għargħar li laqtu l-parti tal-Grigal tat-territorju u kkawżaw ħsarat fuq proprjetà residenzjali u negozji, fuq l-infrastruttura tat-toroq u fuq infrastruttura oħra. 23. L-applikazzjoni għal assistenza finanzjarja mill-Fond ta' Solidarjetà tal-Unjoni Ewropea (FSUE) tressqet lill-Kummissjoni fit-23 ta’ Lulju 2010, li kien fil-limitu preskritt ta’ 10 ġimgħat wara li kienu rreġistrati l-ewwel ħsarat fit-18 ta’ Mejju 2010. 24. Id-diżastru huwa ta’ oriġini naturali. L-awtoritajiet Ċeki stmaw li l-ħsara diretta totali kkawżata mid-diżastru hi ta' EUR 204 456 041. Minħabba li dan l-ammont huwa anqas mil-limitu minimu ta’ EUR 824.029 miljun (jiġifieri 0,6 % tad-DNG tar-Repubblika Ċeka) id-diżastru ma jikkwalifikax bħala “diżastru naturali maġġuri” skont ir-Regolament tal-Kunsill (KE) 2012/2002. Madanakollu, ir-Repubblika Ċeka ntlaqtet mill-istess diżastru tal-għargħar li wassal għal diżastru maġġuri fil-Polonja u fis-Slovakkja. Għaldaqstant, ġiet issodisfata l-kundizzjoni stipulata fit-tieni subparagrafu tal-Artikolu 2(2) tar-Regolament tal-Kunsill (KE) Nru 2012/2002, li permezz tagħha pajjiż milqut mill-istess diżastru maġġuri bħala pajjiż ġar jista' jibbenefika b'mod eċċezzjonali minn għajnuna mill-Fond ta' Solidarjetà. 25. Iż-żona li ntlaqtet l-agħar tinsab fil-parti tal-Grigal tar-Repubblika Ċeka u tinkludi erba' reġjuni (il-Moravja-Sileżjana, Olomouc, Zlín u r-Reġjun tan-Nofsinhar tal-Moravja) li jinsabu fuq il-fruntiera tal-Polonja, is-Slovakkja u l-Awstrija. Bħala konsegwenza tal-għargħar tilfu ħajjithom ħames persuni, mijiet ta' djar sfaw mgħargħra u meqruda, u proprjetà privata u n-netwerk tat-toroq ntlaqtu ħażin. Minħabba diffikultajiet fit-trasport, xi kumpaniji kellhom inaqqsu l-produzzjoni. Barra minn hekk, ir-reġjuni milquta jinsabu f'lokalitajiet li huma dgħajfa ekonomikament u li kellhom iħabbtu wiċċhom ma' tibdil negattiv fl-impjiegi. 26. L-awtoritajiet Ċeki stmaw li l-kost għal ħidmiet ta’ emerġenza essenzjali eliġibbli taħt l-Artikolu 3(2) tar-Regolament tal-Kunsill (KE) Nru 2012/2002 jammonta għal EUR 136 945 071 u dan ġie maqsum skont it-tipi differenti ta’ ħidmiet. 27. L-awtoritajiet Ċeki indikaw li ma kienu ntużaw l-ebda fondi oħra tal-Komunità meta ġew trattati l-konsegwenzi immedjati tad-diżastru tal-għargħar. Ir-Repubblika Ċeka tikkunsidra li ma tużax il-Fondi Strutturali fl-indirizzar tal-konsegwenzi tad-diżastru tal-għargħar. 2.5. Il-Kroazja Minn tmiem Mejju u kważi matul ix-xahar kollu ta' Ġunju tal-2010 l-Kroazja kellha tħabbat wiċċha ma' xita intensa bis-silġ u maltempati li kkaġunaw għargħar sever li laqat partijiet ċentrali u fil-lvant tal-pajjiż. Id-diżastru kkaġuna ħsara sinifikanti lis-settur tal-agrikoltura, fuq proprjetà pubblika u privata u fuq l-infrastruttura tat-trasport. 28. L-applikazzjoni għal assistenza finanzjarja mill-Fond ta' Soldiarjetà tal-Unjoni Ewropea tressqet lill-Kummissjoni fid-9 ta' Awwissu tal-2010, li kien fil-limitu preskritt ta’ 10 ġimgħat wara li kienu rreġistrati l-ewwel ħsarat fil-31 ta’ Mejju 2010. 29. Id-diżastru huwa ta’ oriġini naturali. L-awtoritajiet Kroati stmaw li l-ħsara diretta totali kkaġunata mid-diżastru hi ta' EUR 153 039 303. Minħabba li dan l-ammont huwa anqas mil-limitu minimu ta’ EUR 275.804 miljun (jiġifieri 0,6 % tad-DNG tal-Kroazja) id-diżastru ma jikkwalifikax bħala “diżastru naturali maġġuri” skont ir-Regolament tal-Kunsill (KE) 2012/2002. Madanakollu, il-Korazja ntlaqtet mill-istess diżastru tal-għargħar li wassal għal diżastru maġġuri fl-Ungerija. Għaldaqstant, ġiet issodisfata l-kundizzjoni stipulata fit-tieni subparagrafu tal-Artikolu 2(2) tar-Regolament tal-Kunsill (KE) Nru 2012/2002, li permezz tagħha pajjiż milqut mill-istess diżastru maġġuri bħala pajjiż ġar jista' jibbenefika b'mod eċċezzjonali minn għajnuna mill-Fond ta' Solidarjetà. Bħala pajjiż li jinsab fil-proċess tan-negozjati ta' adeżjoni tiegħu mal-UE l-Kroazja hija eliġibbli għal assistenza mill-Fond ta' Solidarjetà tal-UE. 30. Fir-rigward tal-impatt u l-konsegwenzi tal-għargħar, l-awtoritajiet Kroati jirrappurtaw li 427 dar ġew mgħargħra, 682 dar ġarrbu ħsarat u kellhom jiġu evakwati aktar minn mitt familja. L-infrastruttura tat-toroq ġarrbet ħsara sinifikanti u dan ikkawża waqfien tat-traffiku fit-toroq li għamilha diffiċli li tittieħed azzjoni immedjata. Madanakollu l-akbar ħsarat iġġarrbu mis-settur tal-biedja b'ammont li jaqbeż il-EUR 141 miljun, li jirrapreżenta 92 % tal-ħsara totali. 31. L-awtoritajiet Kroati stmaw li l-kost għal ħidmiet ta’ emerġenza essenzjali eliġibbli taħt l-Artikolu 3(2) tar-Regolament tal-Kunsill (KE) Nru 2012/2002 jammonta għal EUR 11 670 861 u dan ġie maqsum skont it-tipi differenti ta’ ħidmiet. L-awtoritajiet Kroati indikaw li ma kienu ntużaw l-ebda fondi oħra tal-Komunità meta ġew trattati l-konsegwenzi immedjati tad-diżastru tal-għargħar. 2.6. Ir-Rumanija Minn tmiem Ġunju sa Lulju, ir-Rumanija ntlaqtet minn għargħar qawwi u uqigħ tal-art li koprew il-maġġorparti tat-territorju. Id-diżastru kkaġuna ħsara sinifikanti fuq l-infrastruttura, fuq is-settur agrikolu u fuq proprjetà pubblika u privata. 32. L-applikazzjoni għal assistenza finanzjarja mill-Fond ta' Soldiarjetà tal-Unjoni Ewropea tressqet lill-Kummissjoni fil-31 ta’ Awwissu tal-2010, li kien fil-limitu preskritt ta’ 10 ġimgħat wara li kienu rreġistrati l-ewwel ħsarat fit-23 ta' Ġunju tal-2010. 33. Id-diżastru huwa ta' oriġini naturali u għalhekk jaqa' taħt il-qasam tal-applikazzjoni tal-Fond ta' Solidarjetà. 34. L-awtoritajiet Rumeni stmaw li l-ħsara diretta totali tammonta għal EUR 875 757 770. Dan l-ammont jirrapreżenta 0,6669 % tad-DNG tar-Rumanija u jaqbeż il-limitu normali biex jiġi mmobilizzat il-Fond ta' Solidarjetà ta' EUR 787 935 miljun (jiġifieri 0,6 % tad-DNG fuq il-bażi ta' dejta mill-2008). L-analiżi tas-servizzi tal-Kummissjoni żvelat li l-metodi li ntużaw mir-Rumanija biex tistma l-kategoriji differenti ta' ħsarat huma plawżibbli. 35. Billi l-ħsara diretta totali ta' EUR 875 757 770 taqbeż il-limitu minimu biex jiġi mmobilizzat il-Fond ta' Solidarjetà ta' EUR 787 935 miljun applikabbli għar-Rumanija fl-2010 d-diżastru jikkwalifika bħala “diżastru naturali maġġuri” u għaldaqstant jaqa’ fil-qasam ewlieni tal-applikazzjoni tar-Regolament (KE) Nru 2012/2002. Il-ħsara diretta totali hija l-bażi li fuqha jsir il-kalkolu tal-ammont ta' assistenza finanzjarja. L-assistenza finanzjarja tista’ tintuża biss għal operazzjonijiet ta’ emerġenza essenzjali kif definiti fl-Artikolu 3 tar-Regolament. 36. F'Ġunju u matul ix-xahar ta' wara, ir-Rumanija ħabbtet wiċċha ma' għargħar li kkaġuna ħsara sinifikanti fil-qasam tal-agrikoltura, fl-infrastruttura u fi djar privati. L-applikazzjoni tiddeskrivi l-impatt ta' dak li ġara: Intlaqtu 37 kontea (minn 41 kontea) u aktar minn 6.7 miljun abitant. Kellhom jiġu evakwati 15 000 persuna, intlaqtu 3 936 dar privata li 3 073 minnhom ġarrbu ħsarat filwaqt li 863 nqerdu għalkollox. 147 binja pubblika jinħtieġu ħidma ta' ristrutturar. 443 km ta' linji ta' difiża, 293 km ta' linji ta' imbankment u 35 diga, 5 257 km ta' infrastruttura tat-toroq u kif ukoll pontijiet, kanali u pontijiet pedonali ġarrbu ħsara. Madanakollu l-aktar ħsara importanti ġiet irrapurtata fil-qasam tal-agrikoltura: 110 585 ettaru ta' art kultivabbli, 31 088 ettaru ta' mergħat u għelieqi tal-ħuxlief u aktar minn 2 000 ettaru ta' għelieqi oħrajn, dwieli u ġonna ġew mgħarrqa. Fis-settur tal-forestrija ġie rrapurtat telf sinifikanti għall-pjantaġġuni, ħsara għal mixtliet tal-foresti, ammonti kbar ta' njam u tipi oħrajn ta' siġar li ġarrbu ħsarat. B'riżultat tal-impatt gravi tal-għargħar, ir-Rumanija talbet għajnuna permezz tal-Mekkaniżmu Komunitarju għall-Protezzjoni Ċivili. Tista' tinġibed il-konklużjoni li l-għargħar ikkaġuna riperkussjonijiet serji u fit-tul fuq il-kundizzjonijiet tal-għajxien, l-ambjent naturali u l-ekonomija, partikolarment fil-qasam tal-agrikoltura. L-applikazzjoni Rumena fiha analiżi dettaljata tal-impatt tal-għargħar u analiżi tal-istima tal-ħsara totali settur b'settur. 37. L-awtoritajiet Rumeni stmaw li l-kost għal ħidmiet ta’ emerġenza essenzjali eliġibbli taħt l-Artikolu 3(2) tar-Regolament tal-Kunsill (KE) Nru 2012/2002 jammonta għal EUR 715 029 944 u dan ġie maqsum skont it-tipi differenti ta’ ħidmiet. Madanakollu l-awtoritajiet Rumeni ma setgħux jipprovdu informazzjoni fir-rigward tal-kost tat-tindif immedjat fiż-żoni milquta mid-diżastri. Fuq il-bażi tal-informazzjoni pprovduta mill-awtoritajiet Rumeni, huwa evidenti li l-kost reali tal-ħidmiet eliġibbli jaqbeż sewwa l-ammont ta' għotja possibbli mill-Fond ta' Solidarjetà. It-tipi ta’ ħidmiet li se jiġu effettivament iffinanzjati mill-Fond se jiġu definiti fil-Ftehim Implimentattiv. 38. Ir-reġjuni milquta huma eliġibbli bħala "Reġjun ta' Konverġenza" taħt il-Fondi Strutturali (2007-2013). 39. L-awtoritajiet Rumeni indikaw li l-kost eliġibbli mhuwa kopert minn ebda assigurazzjoni. 2.7. Konklużjoni Fl-aħħar nett, għar-raġunijiet imsemmija hawn fuq, qiegħda ssir il-proposta li l-applikazzjonijiet imressqa mill-Polonja, is-Slovakkja, l-Ungerija, ir-Repubblika Ċeka, il-Kroazja u r-Rumanija dwar id-diżastri tal-għargħar li seħħew f'Mejju, Ġunju u Lulju 2010 jiġu aċċettati, filwaqt li tiġi proposta l-mobilizzazzjoni tal-Fond ta' Solidarjetà għal kull wieħed minn dawn il-każi. 3. Finanzjament Il-baġit totali annwali disponibbli għall-Fond ta’ Solidarjetà huwa ta’ EUR 1 biljun. Billi s-solidarjetà kienet il-ġustifikazzjoni ċentrali għall-ħolqien tal-Fond, il-Kummissjoni hija tal-fehma li l-għajnuna mill-Fond għandha tkun progressiva. Dan ifisser li, skont prattika preċedenti, il-parti tal-ħsarat li taqbeż il-limitu (0,6 % tad-DGN jew EUR 3 biljun bil-prezzijiet tal-2002, liema minnhom ikun l-iżgħar ammont) għandha twassal għal intensità ta' għajnuna akbar minn ħsarat li jaslu sal-limitu. Ir-rata applikata fl-imgħoddi biex jiġu definiti l-allokazzjonijiet għal diżastri maġġuri hija ta’ 2,5 % tal-ħsara diretta totali taħt il-limitu tal-mobilizzazzjoni tal-Fond u 6 % ’l fuq. Il-metodoloġija biex isir il-kalkolu tal-għajnuna mill-fond ta' Solidarjetà kienet stabbilita fir-Rapport Annwali 2002-2003 dwar il-fond ta' Solidarjetà u aċċetteta mill-Kunsill u mill-Parlament Ewropew. Qiegħed jiġi propost li jkunu applikati l-istess persentaġġi f’dawn il-każi u li jingħataw l-ammonti ta’ għajnuna li ġejjin: (EUR) | Ħsara diretta | Limitu minimu (f’miljuni) | Ammont ibbażat fuq 2.5 % | Ammont ibbażat fuq 6 % | Ammont totali tal- għajnuna proposta | Il-Polonja - għargħar 2010 "diżastru maġġuri" | 2 998 989 248 | 2 124.920 | 53 123 000 | 52 444 155 | 105 567 155 | Is-Slovakkja - għargħar 2010 "diżastru maġġuri" | 561 133 594 | 378.205 | 9 455 125 | 10 975 716 | 20 430 841 | L-Ungerija - għargħar 2010 "diżastru maġġuri" | 719 343 706 | 590.710 | 14 767 750 | 7 718 022 | 22 485 772 | Ir-Repubblika Ċeka - għargħar 2010 "pajjiż ġar" | 204 456 041 | 824.029 | 5 111 401 | 0 | 5 111 401 | Il-Kroazja - għargħar 2010 "pajjiż ġar" | 153 039 303 | 275.804 | 3 825 983 | 0 | 3 825 983 | Ir-Rumanija - għargħar 2010 "diżastru maġġuri" | 875 757 770 | 787.935 | 19 698 375 | 5 269 366 | 24 967 741 | Total | 182 388 893 | 4. Tabella sommarja skont l-intestatura tal-Qafas Finanzjarju Qafas finanzjarju Intestatura/subintestatura | Qafas finanzjarju 2011 | Baġit 2011 | ABE 1/2011 | Baġit 2011 (inkl. ABE 1/2011) | |AI |AĦ |AI |AĦ |AI |AĦ |AI |AĦ | | 1. TKABBIR SOSTENIBBLI | | | | | | | | | | 1a. Kompetittività għat-tkabbir u l-impjiegi |12 987 000 000 | |13 520 566 270 |11 627 802 798 | | |13 520 566 270 |11 627 802 798 | |1b. Koeżjoni għat-tkabbir u l-impjiegi |50 987 000 000 | |50 980 593 784 |41 652 094 626 | | |50 980 593 784 |41 652 094 626 | | Total | 63 974 000 000 | |64 501 160 054 |53 279 897 424 | | |64 501 160 054 |53 279 897 424 | | Marġni[2] | | |-27 160 054 | | | |-27 160 054 | | | 2. PRESERVAZZJONI U ĠESTJONI TA' RIŻORSI NATURALI | | | | | | | | | | Li minnhom nefqa relatata mas-suq u ħlasijiet diretti |47 617 000 000 | |42 891 201 900 |42 788 499 841 | | |42 891 201 900 |42 788 499 841 | | Total | 60 338 000 000 | |58 659 248 389 |56 378 918 184 | | |58 659 248 389 |56 378 918 184 | | Marġni | | |1 678 751 611 | | | |1 678 751 611 | | | 3. ĊITTADINANZA, LIBERTÀ, SIGURTÀ U ĠUSTIZZJA | | | | | | | | | | 3a. Libertà, Sigurtà u Ġustizzja |1 206 000 000 | |1 138 954 740 |813 277 345 | | |1 138 954 740 |813 277 345 | |3b. Ċittadinanza |683 000 000 | |682 897 000 |645 969 000 |+178 562 910 |+178 562 910 |861 459 910 |824 531 910 | | Total | 1 889 000 000 | |1 821 851 740 |1 459 246 345 |+178 562 910 |+178 562 910 |2 000 414 650 |1 637 809 255 | | Marġni[3] | | |67 148 260 | | | |67 148 260 | | | 4. IR-RWOL GLOBALI TAL-UE[4] | 8 430 000 000 | | 8 754 299 377 |7 237 527 520 |+3 825 983 |+3 825 983 | 8 758 125 360 |7 241 353 503 | | Marġni | | | -70 439 377 | | | | -70 439 377 | | | 5. AMMINISTRAZZJONI[5] | 8 334 000 000 | |8 172 839 289 |8 171 544 289 | | |8 172 839 289 |8 171 544 289 | | Marġni | | | 243 160 711 | | | | 243 160 711 | | | TOTAL | 142 965 000 000 |134 280 000 000 |141 909 398 849 |126 527 133 762 |+182 388 893 |+182 388 893 |142 091 787 742 |126 709 522 655 | | Marġni | | | 1 996 461 151 |7 934 866 238 | | | 1 996 461 151 |7 934 866 238 | | [1] ĠU L 248, 16.9.2002, p.1. [2] Il-Fond Ewropew ta' Aġġustament għall-Globalizzazzjoni (EGF) mhuwiex inkluż fil-kalkolu tal-marġni taħt l-Intestatura 1a (EUR 500 miljun). EUR 34 miljun aktar mil-limitu massimu huma ffinanzjati bil-mobilizzazzjoni tal-Istrument ta' Flessibbiltà. [3] L-ammont tal-Fond ta’ Solidarjetà tal-Unjoni Ewropea (FSUE) jiddaħħal apparti l-intestaturi relevanti kif previst mill-IIA tas-17 ta’ Mejju 2006 (ĠU C 139 tal-14.6.2006) [4] Il-marġni tal-2010 għall-intestatura 4 ma tikkunsidrax l-approprjazzjonijiet relatati mar-Riżerva għall-Għajnuna ta’ Emerġenza (EUR 253,9 miljun). EUR 71 miljun aktar mil-limitu massimu huma ffinanzjati bil-mobilizzazzjoni tal-Istrument ta' Flessibbiltà. [5] Għall-kalkolu tal-marġni taħt il-limitu massimu tal-intestatura 5, ittieħed kont tan-nota (1) f'qiegħ il-paġna fil-qafas finanzjarju 2007-2013 għal somma ta' EUR 82 miljun għall-kontribuzzjonijiet tal-persunal għall-iskema tal-pensjoni.